Αξιολόγηση του περιβάλλοντος της τάξης και των πεποιθήσεων των καθηγητών ως προς το πλαίσιο της διδασκαλίας της χημείας σε Αττική και Κύπρο
Authors: Γιαλλούση Μαρία 
Published: January 2014

Σκοπός της διατριβής υπήρξε η αξιολόγηση, του περιβάλλοντος της τάξης στο μάθημα της χημείας της Α΄ λυκείου στην Αττική, με βάση τις αντιλήψεις και τις στάσεις των μαθητών σε Αττική και Κύπρο καθώς και των πεποιθήσεων των καθηγητών ως προς το πλαίσιο της διδασκαλίας του μαθήματος στην Αττική, με στόχο την αποτελεσματική διδασκαλία του. Το πρόγραμμα σπουδών στην Ελλάδα αποσκοπεί στην απόκτηση θεωρητικών γνώσεων χημείας από τους μαθητές ενώ στην Κύπρο στην ανάπτυξη των δεξιοτήτων τους στο εργαστήριο. Η έρευνα διεξήχθη σε δημόσια σχολεία, αστικών κέντρων στην Κύπρο, τη σχολική χρονιά 2003-04. Συμμετείχαν 1.394 μαθητές από 49 τμήματα στην Αττική και 225 μαθητές από 15 τμήματα στην Κύπρο. Επίσης, συμμετείχαν οι 60 καθηγητές των φυσικών επιστημών των σχολείων της Αττικής. Η ανάπτυξη του ερωτηματολογίου για το περιβάλλον της τάξης βασίστηκε σε διαθέσιμα ερωτηματολόγια. Τα ερωτηματολόγια για, την ευχαρίστηση των μαθητών στο μάθημα της χημείας, τις πεποιθήσεις δυνατότητας και πλαισίου εργασίας των καθηγητών υπήρξαν μεταφράσεις διαθέσιμων ερωτηματολογίων. Χρησιμοποιήθηκε ένα ερωτηματολόγιο που διερευνούσε τις παραμέτρους που θα επηρέαζαν τους μαθητές να επιλέξουν τη χημεία στην επόμενη τάξη καθώς και τη δυσκολία του μαθήματος και τη δημοτικότητά του σε σχέση με εκείνη της φυσικής. Τα δεδομένα των δειγμάτων αναλύθηκαν για να ελεγχθεί η αξιοπιστία και η εγκυρότητα του νέου ερωτηματολογίου για το μαθησιακό περιβάλλον και για να σταθμιστούν τα υπόλοιπα. Τα αποτελέσματα για το μαθησιακό περιβάλλον έδειξαν ότι: το νέο ερωτηματολόγιο υπήρξε έγκυρο και ήταν δυνατή η χρήση του στις δύο χώρες, οι Κύπριοι μαθητές αντιλαμβανόντουσαν ως πιο ευνοϊκό το περιβάλλον της τάξης από τους συμμαθητές τους στην Αττική και ότι ένιωθαν μεγαλύτερη ευχαρίστηση από εκείνους στο μάθημα, η ευχαρίστηση των μαθητών σχετιζόταν θετικά με τη σύνδεση του μαθήματος με την καθημερινή τους ζωή στις δύο χώρες και με την εμπλοκή των μαθητών της Αττικής στη μαθησιακή διαδικασία ενώ δεν βρέθηκε να σχετίζεται σημαντικά με το φύλο του μαθητή. Οι μαθητές και των δύο φύλων βρέθηκε να αξιολογούν το μάθημα της χημείας ως μη δύσκολο και περισσότερο δημοφιλές από εκείνο της φυσικής ενώ θα το επέλεγαν εφόσον θα τους ήταν ενδιαφέρον. Σύμφωνα με τα αποτελέσματα οι καθηγητές βρέθηκε να πιστεύουν ότι, ήταν αποτελεσματικοί στη διδασκαλία της χημείας στο ισχύον πλαίσιο εργασίας, το οποίο δεν ανταποκρινόταν στις ανάγκες και στις δυνατότητές τους, το βοηθητικό πλαίσιο εργασίας δεν υπήρχε πιθανότητα να συμβεί στο σχολείο τους. Τα συμπεράσματα αφορούσαν στην εγκυρότητα του νέου ερωτηματολογίου και στη χρήση του σε συναφείς έρευνες, στην τροποποίηση του μαθησιακού περιβάλλοντος από τους καθηγητές με σκοπό τη βελτίωση της μαθησιακής διαδικασίας και στη μεγαλύτερη αξιοποίηση του εργαστηρίου. Επίσης, αφορούσαν στην περαιτέρω κατανόηση των παγιωμένων πεποιθήσεων των καθηγητών για το ισχύον πλαίσιο εργασίας τους, οι οποίες θα πρέπει να λαμβάνονται υπόψη κατά τη διαμόρφωση αλλαγών στην εκπαίδευση του μαθήματος της χημείας ώστε να μη σταθούν εμπόδια στην υλοποίηση τους.